Document ID: 31992D0411

ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Ιουλίου 1992 όσον αφορά τη χορήγηση ενισχύσεων υπέρ των επιχειρήσεων σιδήρου και χάλυβα από τις κυβερνήσεις της Δανίας και των Κάτω Χωρών (Τα κείμενα στη δανική και ολλανδική γλώσσα είναι τα μόνα αυθεντικά) (92/411/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95 πρώτο και δεύτερο εδάφιο,
Αφού ζήτησε και έλαβε τη γνώμη της συμβουλευτικής επιτροπής και με τη σύμφωνη γνώμη του Συμβουλίου, το οποίο αποφάσισε ομόφωνα,
Εκτιμώντας ότι:
Για να συμβάλλουν στην προστασία του περιβάλλοντος, με τη μείωση της εκπομπής διοξειδίου του άνθρακα και με τη βελτίωση της ενεργειακής απόδοσης, οι δανικές και ολλανδικές αρχές αποφάσισαν να θεσπίσουν έναν ιδιαίτερο και επιπρόσθετο φόρο επί των εκπομπών διοξειδίου του άνθρακα και επί των πηγών ενεργείας και ότι συνόδευσαν τη θέσπιση του φόρου με μηχανισμούς ελάφρυνσης των βαρών, προς υποστήριξη των επιχειρήσεων. Στη Δανία, οι προαναφερόμενες μορφές ελάφρυνσης έχουν ιδίως μετεξελιχθεί:
- σε ένα καθεστώς προοδευτικής επιστροφής ενός μέρους του εισπραττόμενου φόρου: το ποσό της επιστροφής αυξάνεται παράλληλα με την αναλογία του φόρου στην προστιθέμενη αξία της επιχείρησης,
- σε επιδότηση, όταν ο φόρος αντιπροσωπεύει ποσοστό μεγαλύτερο από 3 % της προαναφερθείσας προστιθέμενης αξίας, το ευεργέτημα της οποίας τελεί υπό τον όρο της διεξαγωγής ενεργειακής πραγματογνωμοσύνης και της υλοποίησης των μέτρων εξοικονόμησης ενέργειας, που προσδιορίζονται στην πραγματογνωμοσύνη αυτή. Η επιδότηση αυτή συσσωρεύεται αθροιστικά με το ποσό της προοδευτικής επιστροφής, ούτως ώστε να καλυφθεί το ποσό του εναπομένοντος οφειλόμενου φόρου, εξαιρουμένου του ποσού των 10 000 δανικών κορόνων (1 260 Ecu), με το οποίο οφείλει να επιβαρύνεται η επιχείρηση.
Στις Κάτω Χώρες, οι ελαφρύνσεις αφορούν το μέρος του φόρου που αποτελεί συνάρτηση της κατανάλωσης ενέργειας (το υπόλοιπο ήμισυ του φόρου στηρίζεται στο περιεχόμενο σε διοξείδιο του άνθρακα των καυσίμων υλών) και συνίστανται σε ένα μειωμένο συντελεστή φορολογίας για τις επιχειρήσεις, η κατανάλωση φυσικού αερίου των οποίων υπερβαίνει το ανώτατο όριο, που καθορίζεται σε 10 εκατομμύρια m3 ετησίως.
Τόσο στη μία χώρα, όσο και στην άλλη, οι επιβαρυνόμενες επιχειρήσεις πρόκειται, επομένως, να αντιμετωπίσουν πρόσθετο κόστος, παρά τις προαναφερθείσες ελαφρύνσεις.
Η Επιτροπή, στην οποία κοινοποιήθηκαν τα προαναφερθέντα καθεστώτα, σύμφωνα με τις διατάξεις του άρθρου 93 της συνθήκης ΕΟΚ, εκτίμησε ότι τα εν λόγω μέτρα ελάφρυνσης συμπεριλαμβάνουν στοιχεία ενίσχυσης, μιας και ευνοούν ορισμένες επιχειρήσεις αυτών των κρατών μελών.
Η Επιτροπή έκρινε ότι οι ενισχύσεις αυτές συμβιβάζονται με την κοινή αγορά, αξαιτίας του γεονότος ότι αντικειμενικός τους στόχος είναι να περιορισθεί η απώλεια ανταγωνιστικότητας για τις ευεργετούμενες επιχειρήσεις, η οποία απορρέει από την υπαγωγή τους στον εν λόγω φόρο, σε σύγκριση με τις ανταγωνιστικές τους επιχειρήσεις που έχουν την έδρα τους σε κράτη που δεν έχουν θεσπίσει ανάλογους φόρους, χωρίς παρ' όλα αυτά να σμικρύνεται ο θετικός αντίκτυπος που ενδέχεται να έχει η θέσπιση του εν λόγω φόρου για την προστασία του περιβάλλοντος.
Τον Απρίλιο του 1992 η Επιτροπή αποφάσισε, λοιπόν, να μην εναντιωθεί στη χορήγηση των προαναφερθεισών ενισχύσεων, διευκρινίζοντας ωστόσο ότι αν θεσπιστούν σε κάποιο μετεγενέστερο στάδιο κοινοτικές νομοθετικές διατάξεις στον τομέα αυτό, οι κυβερνήσεις της Δανίας και των Κάτω Χωρών θα χρειαστεί να ευθυγραμμίσουν τους σχετικούς φόρους τους, και κατά συνέπεια τις ενισχύσεις που συνδέονται με αυτούς.
Η Επιτροπή απέκλεισε, ωστόσο, τις επιχειρήσεις σιδήρου και χάλυβα της ΕΚΑΧ από το ευεργέτημα των εν λόγω ενισχύσεων. Πράγματι, αυτές οι ενισχύσεις δεν συγκαταλέγονται στις ενισχύσεις που έχουν εγκριθεί βάσει της απόφασης αριθ. 3855/91/ΕΚΑΧ της Επιτροπής της 27ης Νοεμβρίου 1991 με την οποία θεσπίζονται κοινοτικοί κανόνες όσον αφορά τις ενισχύσεις που χορηγούνται στη βιομηχανία σιδήρου και χάλυβα (1). Η χορήγησή τους απαγορεύεται, κατά συνέπεια, δυνάμει του άρθρου 4 στοιχείο γ) της συνθήκης ΕΚΑΧ.
Πάντως, το πρόσθετο κόστος που πρόκειται επίσης να προκύψει για τις δανικές και ολλανδικές επιχειρήσεις, εξαιτίας της υπαγωγής τους στον προαναφερθέντα φόρο, θα επηρεάσει επιπλέον την ανταγωνιστικότητά τους έναντι των ανταγωνιστικών προς αυτές επιχειρήσεις, που έχουν την έδρα τους εντός και εκτός της Κοινότητας. Ο αντικειμενικός στόχος της αποφυγής παρεμβολής εμποδίων στην ανταγωνιστικότητα των επιχειρήσεων σιδήρου και χάλυβα συμβάλλει στην υλοποίηση των στόχων της συνθήκης ΕΚΑΧ, και ιδίως στην υλοποίηση των αντίστοιχων στόχων των άρθρων 2 και 3. Υπό τις προϋποθέσεις αυτές, θα ήταν αδικαιολόγητο να αποστερηθούν οι θιγόμενες βιομηχανίας σιδήρου και χάλυβα της Δανίας και των Κάτω Χωρών από το ευεργέτικα των προαναφερθέντων μέτρων ελάφρυνσης.
Η Κοινότητα βρίσκεται, ως εκ τούτου, αντιμέτωπη με μία περίπτωση που δεν έχει προβλεφθεί από τις διατάξεις της συνθήκης ΕΚΑΧ, στο πλαίσιο της οποίας είναι αναγκαίο γι' αυτή να δράσει. Υπό τους εν λόγω όρους, θα πρέπει να υπάρξει προσφυγή στις διατάξεις του άρθρου 95 πρώτο εδάφιο της συνθήκης, για να δοθεί στην Κοινότητα η δυνατότητα να εξακολουθήσει να μεριμνά για την υλοποίηση των στόχων που καθορίζονται στα πρώτα άρθρα της αυτής συνθήκης και να εγκρίνει, με μία ad hoc απόφασή της, την καταβολή των εν λόγω ενισχύσεων προς υποστήριξη του κλάδου σιδήρου και χάλυβα αυτών των δύο κρατών μελών.
Οι επιχειρήσεις σιδήρου και χάλυβα ΕΚΑΧ που έχουν την έδρα τους στη Δανία και στις Κάτω Χώρες θα μπορούν από εδώ και στο εξής να ευεργετούνται, υπό τους ίδιους όρους που θα ισχύουν και για τις υπόλοιπες επιχειρήσεις, από τα μέτρα ελάφρυνσης από το συγκεκριμένο και πρόσθετο φόρο επί του διοξειδίου του άνθρακα και της ενέργειας, που έχουν θεσπιστεί στο καθένα από τα δύο αυτά κράτη μέλη. Κάθε τροποποίηση των μέτρων ελάφρυνσης που έχουν αρχικά εγκριθεί από την Επιτροπή θα πρέπει να της κοινοποιείται, εφόσον ενδέχεται να ασκήσει κάποιο αντίκτυπο στη βιομηχανία σιδήρου και χάλυβα. Οι κοινοποιήσεις αυτές θα εξετάζονται σύμφωνα με τη διαδικασία που καθιερώνεται βάσει της απόφασης αριθ. 3855/91/ΕΚΑΧ, ούτως ώστε να παρέχεται στην Επιτροπή η δυνατότητα να διασφαλίζει, σε λογικές χρονικές προθεσμίες, ότι οι ενισχύσεις, με τις σχετικές τροποποιήσεις που έχουν επέλθει, τηρούν τα όρια που χαράσσονται από την παρούσα απόφαση.
Τα κράτη μέλη θα υποβάλουν καταστάσεις με τα σχετικά στοιχεία δύο φορές ετησίως, μνημονεύοντας τις ενισχύσεις που καταβλήθηκαν έτσι και τον τρόπο χρήσης τους. Καθώς ο φόρος αυτός καθιερώθηκε στις Κάτω Χώρες από την 1η Ιουλίου 1992, η παρούσα τροποποίηση θα αρχίσει να ισχύει στις Κάτω Χώρες από την ημερομηνία αυτή.
Για λόγους συνοχής με τις διατάξεις της απόφασης αριθ. 3855/91/ΕΚΑΧ, η παρούσα απόφαση θα εφαρμοστεί έως τις 31 Δεκεμβρίου 1996,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι ενισχύσεις, τα ευεργετικά αποτελέσματα των οποίων εγκρίθηκαν προς όφελος δραστηριοτήτων που δεν καλύπτονται από τη συνθήκη της ΕΚΑΧ, με απόφαση της 8ης Απριλίου 1992, στην περίπτωση της Δανίας, και της 29ης Απριλίου 1992, στην περίπτωση των Κάτω Χωρών, προορισμός των οποίων είναι να μειωθεί η αύξηση των φορολογικών βαρών για τις επιχειρήσεις σιδήρου και χάλυβα που έχουν την έδρα τους στη Δανία και τις Κάτω Χώρες, η οποία έχει προέλθει από τη θέσπιση, στα δύο αυτά κράτη μέλη, ενός πρόσθετου και εξειδικευμένου φόρου, με τον οποίο επιδιώκεται η προστασία του περιβάλλοντος μέσω της μείωσης της εκπομπής διοξειδίου του άνθρακα και της βελτίωσης της ενεργειακής απόδοσης και η χορήγηση των οποίων δεν επιφυλάσσεται αποκλειστικά για τον κλάδο σιδήρου και χάλυβα, είναι δυνατό να θεωρηθούν συμβιβάσιμες με την κοινή αγορά.
Άρθρο 2
Η Επιτροπή ενημερώνεται σε εύθετο χρόνο, για να υποβάλει σχετικά τις παρατηρήσεις της αναφορικά με τα σχέδια με τα οποία επιδιώκεται η τροποποίηση των ενισχύσεων που εγκρίνονται στο άρθρο 1.
Η Επιτροπή εξετάζει τα εν λόγω σχέδια τροποποίησης, σύμφωνα με τις διατάξεις του άρθρου 6 παράγραφοι 4 και 5 της απόφασης αριθ. 3855/91/ΕΚΑΧ.
Άρθρο 3
Το Βασίλειο της Δανίας και το Βασίλειο των Κάτω Χωρών κοινοποιούν στην Επιτροπή, δύο φορές κάθε χρόνο, εκθέσεις αναφορικά με τις ενισχύσεις που κατέβαλαν κατά τη διάρκεια του προηγούμενου εξαμήνου, κατά περίπτωση, σχετικά με τη χρήση των σχετικών ενισχύσεων που έγινε και σχετικά με τα αποταλέσματα που προέκυψαν κατά τη διάρκεια της αυτής χρονικής περιόδου.
Άρθρο 4
Η παρούσα απόφαση αρχίζει να ισχύει:
- από την 1η Ιουλίου 1992 στο Βασίλειο των Κάτω Χωρών,
- από την ημέρα της επικύρωσής της στο Βασίλειο της Δανίας.
Εφαρμόζεται έως τις 31 Δεκεμβρίου 1996.
Άρθρο 5
Η παρούσα απόφαση απευθύνεται στο Βασίλειο της Δανίας και το Βασίλειο των Κάτω Χωρών. Βρυξέλλες, 31 Ιουλίου 1992.

Labels: 2
1
19
20
18